พรีวิวงบ 2 หุ้น “วัสดุก่อสร้าง” จับตากำไร Q1 แกร่ง รับ SSSG หนุน
โบรกคาดการณ์งบ 2 หุ้นวัสดุก่อสร้าง “DOHOME, GLOBAL” ไตรมาส 1/65 จับตากำไรแกร่ง รับ SSSG หนุน หลังอุปสงค์การก่อสร้างดีต่อเนื่อง
โบรกคาดการณ์งบ 2 หุ้นวัสดุก่อสร้างไตรมาส 1/65 จับตากำไรแกร่ง รับ SSSG หนุน หลังอุปสงค์การก่อสร้างดีต่อเนื่อง
9 พ.ค. 2565

บริษัทหลักทรัพย์กสิกรไทย จำกัด (มหาชน) หรือ บล.กสิกรไทย ระบุในบทวิเคราะห์เกี่ยวกับแนวโน้มผลการดำเนินงานงวดไตรมาส 1/2565 ของ 2 หุ้นกลุ่มค้าวัสดุก่อสร้าง ประกอบด้วย DOHOME และ GLOBAL ดังนี้

บริษัท ดูโฮม จำกัด (มหาชน) หรือ DOHOME คาดกำไรสุทธิไตรมาส 1/2565 อยู่ที่ 454 ล้านบาท เพิ่มขึ้น 26.5% เมื่อเทียบจากไตรมาสก่อนหน้า จากการเติบโตของยอดขายที่ดีและ GPM ที่เพิ่มขึ้น แต่ลดลง 16.5% เมื่อเทียบจากปีก่อน จาก GPM ที่ลดลงเป็นหลัก โดยสัดส่วนยอดขายวัสดุก่อสร้างและเหล็กในไตรมาส 1/2565 เพิ่มขึ้นจากอุปสงค์ก่อสร้างที่แข็งแกร่งในต่างจังหวัดและราคาเหล็กที่สูงขึ้น ขณะที่ในเชิง MTD SSSG ในเดือน เม.ย. เป็นบวกในช่วง 15-17% จากฐานที่สูงขึ้นในไตรมาส 2/2564 ซึ่ง SSSG อยู่ที่ 23.6% ด้าน GPM สูงขึ้นจากส่วนผสมผลิตภัณฑ์ที่ดีขึ้น คงคำแนะนำ “ซื้อ” ด้วยราคาเป้าหมายที่ 24.50 บาท
บริษัท สยามโกลบอลเฮ้าส์ จำกัด (มหาชน) หรือ GLOBAL คาดกำไรไตรมาส 1/2565 จะอยู่ที่ 1.1 พันล้านบาท เพิ่มขึ้น 7.7% เมื่อเทียบจากปีก่อน จาก SSSG ที่เป็นบวก และเพิ่มขึ้น  39% เมื่อเทียบจากไตรมาสก่อน ตามฤดูกาล ทั้งนี้คาด SSSG ไตรมาส 1/2565 อยู่ที่ 5-9% จากราคาเหล็กที่สูงขึ้นเมื่อเทียบจากปีก่อน อุปสงค์การก่อสร้างที่ยังดีต่อเนื่องในต่างจังหวัด และผลกระทบที่จำกัดจากโควิด-19 รอบใหม่ ขณะที่คาดอัตรากำไรขั้นต้นไตรมาส 1/2565 จะขยายตัวเล็กน้อยเมื่อเทียบจากปีก่อน และเมื่อเทียบจากไตรมาสก่อน จากสัดส่วนยอดขายสินค้าตราห้างที่สูงขึ้นและการส่งต่อต้นทุนที่สูงขึ้น คงคำแนะนำ “ซื้อ” ด้วยราคาเป้าหมายที่ 24 บาท